
הכנסת העשרים
מושב שלישי
<פרוטוקול מס' 312>
מישיבת ועדת החינוך, התרבות והספורט
יום רביעי, י"ד בכסלו התשע"ז (14 בדצמבר 2016), שעה 10:10
<סדר היום:>
<ירידה במספר המורים המועסקים בתוכנית לנוער בסיכון>
נכחו:

<חברי הוועדה:> 
יעקב מרגי – היו"ר
יוסף ג'בארין

מסעוד גנאים

חנין זועבי
חברי הכנסת:
עבדאללה אבו מערוף 
<מוזמנים:> 
	יפעת קלמרו
	–
	ממונה קידום נוער, משרד החינוך

	אילן שמש
	–
	מנהל תחום קידום נוער, משרד החינוך

	אתי אלוני
	–
	מנהלת תכנית היל"ה, רשת עתיד

	אבי זיו
	–
	משנה למנכ"ל, קדימה מדע

	גילה איש
	–
	מנהלת תכנית שלבים, קדימה מדע

	סיגלית קרן
	–
	מנהלת תפעול, קדימה מדע

	מרטין וילר
	–
	כוח לעובדים

	טלילה אילון
	–
	מורה בתכנית היל"ה

	שירה חייט
	–
	מורה בתכנית היל"ה

	מיכל פישר
	–
	מורה בדימוס בתכנית היל"ה

	מוסא עבדלרחמן
	–
	חבר בוועד ההורים הארצי, אבו גוש

	פטמה עבדלרחמן
	–
	ארגוני הורים

	דליה בלומנפלד
	–
	פעילה חברתית


<מנהל/ת הוועדה:>
יהודית גידלי
<רישום פרלמנטרי:>
קורל כהן, חבר המתרגמים
<ירידה במספר המורים המועסקים בתוכנית לנוער בסיכון, של ח"כ יוסי יונה (מס' 5244) ושל ח"כ מסעוד גנאים (מס' 5210).>
<היו"ר יעקב מרגי:>
שלום לכולם, אני מתכבד, אמנם באיחור, אבל גם עסקנו בתנאי שכר של מורים. אני מתכבד לפתוח את ישיבת ועדת החינוך, התרבות והספורט של הכנסת, ה- 14.12.16, י"ד בכסלו, תשע"ז. הנושא על סדר היום: ירידה במספר המורים המועסקים בתוכנית לנוער בסיכון שנקראת היל"ה, של חבר הכנסת מסעוד גנאים ושל חבר הכנסת יוסי יונה, אם יגיע בהמשך יציג לנו את הבעיה.

<מסעוד גנאים (הרשימה המשותפת):>
אני אחליף אותו.

<היו"ר יעקב מרגי:>
אני אתן לך גם בלי החלפה.

<היו"ר יעקב מרגי:>
חבר הכנסת מסעוד גנאים היוזם יציג לנו את הבעיה ונצלול לתוך הדיון, כולי תקווה שהפעם נזהה בעיה, הלוואי ואין, אבל בפעם שעברה, בדיון הקודם, לא הצלחנו לזהות בעיה. בבקשה.

<מסעוד גנאים (הרשימה המשותפת):>
זה נכון. תודה אדוני היושב ראש. ראה מה שכתוב בכתבה שקראנו ובדו"ח שקראנו בארץ, שהבדיקה שעשו ועד מורי היל"ה, אם זה נכון אז הבעיה מתמקדת בשתי נקודות. 

נקודה ראשונה, זה שמשנת 2014 עד 2016 יש ירידה של 140 מורים ומורות בכל התכנית. זו בעיה ראשונה.

הבעיה השניה, זה שכאשר מועסקים בתכנית כ- 350 מורים ומורות, לא מעסיקים אותם מתחילת השנה אלא מאחרים בחודש או חודשיים. זה פוגע בשכר שלהם. אלה שני הדברים שהצביע עליהם הדו"ח או הבדיקה שעשו ועד מורי היל"ה בקשר לכל תכנית היל"ה שהיא תכנית לנוער בסיכון, היא תכנית שאני צריך להגיד שהיא תכנית חשובה מאוד, מטפלת בשכבה שאנחנו מאוד רוצים שיתנו לה מסגרת חינוכית ולימודית. אדוני היושב ראש, אני חושב שהחטא הקדמון שתמיד כולנו מדברים עליו זה העסקת מורי קבלן שכולנו היינו בהרבה דיונים בקשר אליו, שהיינו רוצים לא לראות את התופעה הזו ורוצים לראות כל מורה וכל מורה מועסק באופן ישיר על ידי משרד החינוך כדי שיבטיח את מקום העבודה שלו ואת מקור הפרנסה שלו. אנחנו מבינים רשת עתיד היא בעלת הסמכות והיא שמפעילה ומעסיקה את המורים של מורי היל"ה.

<קריאה:>
כל התכנית?

<מסעוד גנאים (הרשימה המשותפת):>
כל התכנית, כן. רשת עתיד מועסקת - - - 

<היו"ר יעקב מרגי:>
היא הזכיין.

<מסעוד גנאים (הרשימה המשותפת):>
היא הזכיין. וגם מתוך מה שאנחנו יודעים, שיש איזשהו הסכם קיבוצי עם כל המורים. אז זו הבעיה, אדוני היושב ראש.

<היו"ר יעקב מרגי:>
חברי הכנסת, אתם רוצים להוסיף קודם? או שנשמע קודם?

<יוסף ג'בארין (הרשימה המשותפת):>
אני אוסיף, אין בעיה.

<היו"ר יעקב מרגי:>
בבקשה.

<יוסף ג'בארין (הרשימה המשותפת):>
בוקר טוב לך. האמת היא שהנושא של נוער בסיכון הוא נושא מאוד, איך אומרים, בנפשנו. אני חושב שאתם מכירים את התגברות תופעת האלימות בחברה הערבית. את הנתונים המאוד מדאיגים על נשירה, את הנתונים המאוד מדאיגים על תלמידים שאין להם זכאות לבגרות וגם אלה שיש להם זכאות לבגרות, לא בטוח שיש להם בגרות איכותית. הנתונים שלנו מראים שכ- 22% רק משכבת הגיל 17-18 יש להם בגרות איכותית. ולכן אנחנו רוצים להקדים פשוט תרופה למכה ולראות מה קורה. אני, אגב, לא בטוח שהמשאבים הקיימים כיום מספיקים כדי להתמודד עם היקף התופעות הקיימות - - - 
<היו"ר יעקב מרגי:>
- - - כבר נתת לה את התשובה, בוא ננעל את הדיון.

<יוסף ג'בארין (הרשימה המשותפת):>
אז על אחת כמה וכמה כשאנחנו שומעים אפילו שיש קצת נסיגה בנושא הזה. אז אני אבקש ברשותכם בנוסף להערות החשובות של חברי גנאים, אולי גם להוסיף קצת על היקף הפעילות ובאיזה מידה אתם מצליחים לענות על הצרכים.

<היו"ר יעקב מרגי:>
אני אתן לך רשות, אבל תתייחסי לזה. הפרויקט הוא במסגרות המחלקות לקידום נוער, נכון?

<אתי אלוני:>
יחידות לקיום נוער, וזו תכנית ולא פרויקט. היא כבר קיימת 24 שנים.

<היו"ר יעקב מרגי:>
תכנית. אני אמרתי בדיון הקודם ש- 90%, אני עולה עכשיו, בדיון הקודם אמרתי 80%. 90% בבנין הזה סובלים מסמנטיקה. בסדר, אוקי. זה לא פרויקט, זה תכנית. בבקשה, גברתי. תציגי את עצמך ותני לנו קצת רקע, קודם כל תנו לנו רקע מה זה תכנית היל"ה.

<יפעת קלמרו:>
אז אולי אני אתחיל.

<היו"ר יעקב מרגי:>
מי שאת, לא משנה, תציגי את עצמך.

<יפעת קלמרו:>
לי קוראים יפעת קלמרו ואני מנהלת של קידום נוער והיל"ה באגף לחינוך לילדים ונוער בסיכון.

<היו"ר יעקב מרגי:>
משרד החינוך.

<מסעוד גנאים (הרשימה המשותפת):>
מה השם רק?

<יפעת קלמרו:>
יפעת קלמרו. טוב, אנחנו באמת מתכנסים כאן כל פעם מחדש לדיון על המורים. התכנית מופעלת במסגרת היחידות - - - 

<היו"ר יעקב מרגי:>
תשאלי את קדימה מדע, אתם פחות.

<יפעת קלמרו:>
אנחנו פחות? טוב. אנחנו מפעילים את תכנית היל"ה בתוך היחידות לקידום נוער ברשויות המקומיות, 204 מרכזים בכל הארץ. מקבלים שירות בסביבות 6,000 ילדים מדי חודש, ואנחנו מדברים על ילדים שנשרו ממערכת החינוך - - - 

<היו"ר יעקב מרגי:>
הם כבר מחוץ למערכת החינוך.

<יפעת קלמרו:>
מחוץ למערכת החינוך. זאת אומרת, זה לא ילדים בסיכון, זה ילדים שנשרו מהמערכת ומוגדרים כתלמידים מנותקים, הם מקבלים גם שירותי טיפול ביחידה לקידום נוער אבל גם שירותי השכלה של תכנית היל"ה כדי, בעצם, לאפשר להם את סגירת הפערים וקבלת תעודה משמעותית. אנחנו מפעילים את התכנית - - - 

<חנין זועבי (הרשימה המשותפת):>
הם נכנסים בסטטיסטיקה של הנשירה או בגלל שהם מחוץ לבית הספר אז הם לא נכנסים לסטטיסטיקה של הנשירה?

<יפעת קלמרו:>
הם בסטטיסטיקה של הנשירה, אבל מתוך הסטטיסטיקה של הנשירה, הם ילדים שמקבלים שירותים של משרד החינוך - - - 

<קריאה:>
הם ילדים מזוהים.

<יפעת קלמרו:>
הם ילדים מזוהים.
<היו"ר יעקב מרגי:>
באיזה גילאים בתוך החינוך החובה?

<יפעת קלמרו:>
14-18. זה יכול לעלות קצת למעלה.

<היו"ר יעקב מרגי:>
יש מסגרות לאלה שנשרו מתחת לגיל הזה?

<יפעת קלמרו:>
לא, מתחת לגיל הזה מדובר על ילדים שמקבלים שירות דרך המשרד בשירותים אחרים, מחזיקים אותם בתוך בתי הספר - - -

<היו"ר יעקב מרגי:>
בתקווה שהקב"סיות עושות את - - - 

<יפעת קלמרו:>
הקב"סיות בדרך כלל מזהים מי הם, אבל התופעה היא יותר מוכרת ויותר רחבה באמת בחינוך העל יסודי. אנחנו מפעילים את התכנית, כמו שאמרנו, כמה שנה חמישית עם רשת עתיד, שתכף אתי אלוני, מנהלת התכנית ברשת עתיד תוכל לספר - - - 

<היו"ר יעקב מרגי:>
כשהמטרה היא להביא אותם ל -?

<יפעת קלמרו:>
המטרות הן מורכבות. אבל המטרה הראשונה היא להחזיר למערכת החינוך הרגילה את מי שאפשר, הילדים צריכים להימצא בבתי הספר, זו המסגרת המקובלת. המטרה השניה היא כמובן לתת תעודה משמעותית, ילדים עושים בחינות בגרות, בחינות פנימיות, ומקבלים תעודות של עד 12 שנות לימוד. והמטרה הרחבה היא באמת לשלב אותם כאזרחים - - - 

<מסעוד גנאים (הרשימה המשותפת):>
המטרה הראשונה והבסיסית היא מסגרת בשבילם, שלא יהיו ברחובות.

<יפעת קלמרו:>
האמת שאנחנו לא כל כך מסתפקים שרק תהיה מסגרת. אנחנו רוצים שיהיה גם תוכן - - - 

<היו"ר יעקב מרגי:>
אם היא הייתה אומרת מסגרת, אני הייתי קופץ. 

<חנין זועבי (הרשימה המשותפת):>
אבל לא בייבי סיטר.

<יפעת קלמרו:>
ממש לא בייבי סיטר, עבודה מאוד קשה.

<היו"ר יעקב מרגי:>
אני יכול להגיד לך שהחיים במחיצת חבר כנסת קשה. את עושה ככה, שואלים למה. רק "למה כובע" עוד לא הגענו.

<יפעת קלמרו:>
השירות, כמו שאמרנו, ניתן בתוך הרשות המקומית, זאת אומרת, הרשות המקומית לוקחת אחריות, מעסיקה צוותים חינוכיים - טיפוליים כשבעצם המורים מגיעים דרך רשת עתיד ונותנים את שירותי ההשכלה והלמידה לקראת תעודה. זה ככה הבסיס על רגל אחת.

התכנית נמצאת בתהליכי, שוב, אין מטרה שהתכנית תגדל - - - 

<היו"ר יעקב מרגי:>
כמה שנים מאז שזה התחיל כפרויקט?

<יפעת קלמרו:>
למעלה מ- 20 שנה. 

<קריאה:>
לפחות 25 שנים.

<היו"ר יעקב מרגי:>
וזה מוגדר כהצלחה? מישהו מודד את התשומות?

<חנין זועבי (הרשימה המשותפת):>
יש מדידה?

<יפעת קלמרו:>
אנחנו נמצאים בתהליכים, אנחנו בעצם כל שנה, פעמיים בשנה, עושים תהליכי מדידה. אנחנו מציבים יעדים גם ברמת רשות מקומית, גם ברמת הילד כמובן, גם ברמת תכנית שלמה. אנחנו מציבים יעדים ומגיעים אליהם. אנחנו לא מצטיינים בהכל, אבל בסך הכל ילדים מגיעים ללמידה משמעותית מאוד עם תעודות משמעותיות, תעודות שנחשבות אחר כך בשוק גם בלימודים בהמשך - - - 

<היו"ר יעקב מרגי:>
תודה.

<חנין זועבי (הרשימה המשותפת):>
הרשות משתתפת במימון? זה מאצ'ינג? זה במסגרת מאצ'ינג?

<יפעת קלמרו:>
לא. 

<היו"ר יעקב מרגי:>
מימון מלא. הביצוע על ידי הרשות המקומית.

<יפעת קלמרו:>
עובדי קידום נוער מועסקים על ידי הרשות המקומית, אנחנו מממנים חלק והרשות מממנת חלק, לא בהכרח מאצ'ינג ולא בדיוק אחד לאחד - - - 

<היו"ר יעקב מרגי:>
רגע, זה חשוב מה שאת אומרת, עם כל הכבוד, מאצ'ינג זה לאו דווקא אחד לאחד. גם 10% לרשות חלשה לפעמים, ראש רשות שיש לו סדרי עדיפויות כאלה ואחרים וחינוך לא בקדמת הבמה אצלו, יכול להיות שגם 10% יהיוו אבן נגף והוא לא יתן את הפרויקט האדיר הזה לילדים שלו.

<יפעת קלמרו:>
אנחנו מפעילים ב- 204 מרכזים, זאת אומרת, אנחנו מכסים כנראה את רוב רובם של הרשויות בארץ.

<היו"ר יעקב מרגי:>
זה פועל ב- 200 ו?

<יפעת קלמרו:>
4. 204 בכל הארץ.

<היו"ר יעקב מרגי:>
גדלתם בשנה האחרונה אם ככה.

<קריאה:>
גדלים כל הזמן.

<היו"ר יעקב מרגי:>
לא, אבל הגידול המשמעותי, אם את אומרת לי 204 לעומת מסמך שיש לי כאן, שהייתם 130 בערך.

<יפעת קלמרו:>
שוב, בואו נעשה אבחנה בין מרכזים שהם בתוך רשות מקומית לבין מרכזים שהם בתוך מוסדות חסות נוער ובתי סוהר.
<היו"ר יעקב מרגי:>
את כוללת הכל.

<יפעת קלמרו:>
כן.

<היו"ר יעקב מרגי:>
אוקי, תודה.

<חנין זועבי (הרשימה המשותפת):>
אז הרשות כן צריכה לממן?

<היו"ר יעקב מרגי:>
ואם יש רשות חלשה שלא מסוגלת לממן?

<יפעת קלמרו:>
את שירותי ההשכלה הרשות לא מממנת. שירותי ההשכלה שמורים והחלק הלימודי, זה מימון מלא - - - 

<היו"ר יעקב מרגי:>
את סיבכת אותנו עם העובדי יחידת קידום נוער, לא מעניין אותנו. כל מה שקשור להוראה ולמורים האלה של התכנית הזו, הכל מימון 100% של המשרד.

<יפעת קלמרו:>
נכון.

<מסעוד גנאים (הרשימה המשותפת):>
אז הרשות התפקיד שלה זה מין מקום, שכירות, משהו כזה.

<היו"ר יעקב מרגי:>
בבקשה, רשת עתיד. אין לנו הרבה זמן ויש לי שאילתא פעם ראשונה ב- - - 

<אתי אלוני:>
בוקר טוב, לי קוראים אתי ואני קודם כל אפתח בזה שאני מצטערת שנודע לנו רק אתמול אקראית בערב על קיומו של הדיון הזה וכמי שמעסיק את מורי היל"ה, ברור שאנחנו צריכים להיות פה, ולכן אני אל"ף מתנצלת שמנהלי הרשת לא כאן.

<היו"ר יעקב מרגי:>
חבל על הזמן, הוא דיבר איתי, אישרתי את זה והתעקשתי שישלח מישהו.

<אתי אלוני:>
אני יודעת. שתיים, אני רוצה לבוא ולומר שאנחנו, רשת עתיד, מ- 2012 קיבלה להפעיל באופן מקצועי את התכנית הזאת וב- 2013 נתחם הסכם קיבוצי עם מורי היל"ה שהוא באמת הסכם בין הבודדים ויחודיים מסוגו להעסקת מורים, ולכן אנחנו גם לא אוהבים את המינוח "קבלן". אנחנו רשת חינוכית שזכתה במכרז בשונה מהתייחסות טכנית אחרת לקבלן. 

אני יכולה לומר שמ- 2012 באופן מאוד ברור ובמגמה עולה, יש לנו היקף צומח ועולה של מורי היל"ה, של מורים שמועסקים ברשת הזאת ובתכנית הזאת. הראיה המאוד ברורה שלנו היא שיש לנו - - - 

<מסעוד גנאים (הרשימה המשותפת):>
מה מספר המורים? כ- 1,300, משהו כזה?

<אתי אלוני:>
יש לנו למעלה מ- 1,300.

<קריאה:>
צריך לשאול באיזה חודש של השנה.

<היו"ר יעקב מרגי:>
גברתי, זכור לי שהרמת יד, נכון? אין התפרצויות.

<אתי אלוני:>
מבחינתנו אנחנו מסתכלים על תקופה של זמן, התכנית הזאת היא כפי שאמרה יפעת היא בשנה החמישית שלה והפיקוח הוא פיקוח של משרד החינוך, ובהבנה שלנו גם בגידול היחידות כפי שנאמר, בגידול נקודות הקצה, ברור שלשם אנחנו צריכים לשלוח יותר מורים ואנחנו נמצאים בגידול, שתדעו, של 6% בהיקף המורים ונתון נוסף שאני מבקשת לציין אותו, זה שיש לנו גידול של למעלה מ- 6% בשעות ההוראה שניתנו לילדים. די בזה שאני אומר שהגידול הזה מאוד בולט בין ע"ה ל- ע"ו. ואני רוצה לומר שבדבר הזה, בסופו של דבר, כולנו רואים את הילד. גם התקציב שניתן על ידי הממשלה הוא בא וההוראה היא ששעות ההוראה הן לנער. ואם גדלנו בשעות ההוראה זה אומר הרבה מאוד ואם גדלנו במספר היחידות זה אומר הרבה מאוד. אני רוצה לומר - - - 

<היו"ר יעקב מרגי:>
אני אשאל שאלה. אתם מוציאים מכתב הפסקת עבודה ב- 31.5 לכל המורים?

<אתי אלוני:>
לא. אנחנו מוציאים מכתב, אנחנו יכולים להוציא ב- 31.5 מכתב למורים המשרתיים שאנחנו יודעים שלא בהכרח היקף המשרה שלהם ישמר לשנה הבאה כתוצאה - - - 

<היו"ר יעקב מרגי:>
כתוצאה משינויים.

<אתי אלוני:>
יפה. זה ב- 31.5 למשרתיים בלבד.

<היו"ר יעקב מרגי:>
מאחר ואני רוצה להתמקד בקטע הזה של הדיון. משרד החינוך בצעד מבורך השנה הודיע שלגבי הסייעות, הן יועסקו כל שניים עשר החודשים כולל חודשי החופשה. המורים של תכנית היל"ה מועסקים באופן שעתי?

<אתי אלוני:>
המורים של תכנית היל"ה מועסקים על פי הסכם המכרז ב- 70-30. כ- 70% מהמורים מועסקים בהיקף משרתי - - - 

<קריאה:>
לא.

<היו"ר יעקב מרגי:>
לא, גברתי. אני פעם אחרונה מתרה בך, את לא תקבלי רשות דיבור ואני אוציא אותך.

<אתי אלוני:>
כ- 70% מהשעות שניתנות הן שעות משרתיות. זה אומר שעובד עובד משרה פלוס חופשות וכולי, וכ - 30% או עד 30% מהשעות, הן שעות שעתיות וזה בשל אופיה של התכנית - - - 
<היו"ר יעקב מרגי:>
אז אני אחדד את השאלה שלי - - - 

<אתי אלוני:>
וזו דרישה בהתאם לכללי המכרז.

<היו"ר ביעקב מרגי:>
בסדר, אני לא בא בטענות. אנחנו שואלים. אתם מכירים את התכנית בשונה מאלה שיש להם קפיציות, מכירים הכל. אני לא יודע, אני בא ללמוד כדי לנסות לעזור ויש כאלה שבאים ומבקשים עזרה ומפריעים לי כדי שלא אתן להם את העזרה. אז תקשיבי, אני רוצה לדעת. העובדים מקבלים שכר על חופשות הקיץ?

<אתי אלוני:>
העובדים המשרתיים כן.

<היו"ר יעקב מרגי:>
כמה אחוז מהמורים המועסקים בתכנית היל"ה הם עובדים משרתיים?

<אתי אלוני:>
אמרתי, יש לנו בהתאם להסכם אנחנו אמורים עד כ- 70%, יש לנו סדר גודל שקרוב למספר הזה.

<יפעת קלמרו:>
מורה משרתי מקבל שכר כל השנה, מורה אפקטיבי או שעה אפקטיבית - - - 

<היו"ר יעקב מרגי:>
לא צריך להתבייש, לפעמים יש מורים לא אפקטיביים וצריך לטפל בהם. אני אומר, לא את אומרת.

<מסעוד גנאים (הרשימה המשותפת):>
כמה מקבלים על השעה?

<יפעת קלמרו:>
השעה האפקטיבית היא שעה גבוהה יותר כי היא מכילה בתוכה פיצוי בגין החופשות.

<היו"ר יעקב מרגי:>
בגין החופשות. זה מגולם בפנים.

<יפעת קלמרו:>
השעה האפקטיבית היא שעה גבוהה יותר.

<אתי אלוני:>
מהערך השעתי הרגיל.

<היו"ר יעקב מרגי:>
את אומרת שזה מקסימום 30% מהמועסקים.

<אתי אלוני:>
מהשעות שניתנות.

<היו"ר יעקב מרגי:>
מהשעות. לא, אז רגע. אני עברית שפה קשה ואני פוליטיקאי ואוהב לברר את הדברים. ייתכן מאוד, לפי ההבהרה שנתת לי עכשיו, שיכול להיות שהמציאות שכל המורים הם מועסקים 12 חודש, על החלק השעתי הם לא מקבלים 12 חודש. השאלה, אני הבנתי קודם שחלק מהמורים הם שעתיים ו- 70% מהמועסקים שלכם הם משרתיים. את אומרת שזה יכול לכלול גם וגם וגם.
<אתי אלוני:>
כן, כי יש לנו מורים שיש להם משרות משולבות.

<היו"ר יעקב מרגי:>
משולבות. אוקי.

<אתי אלוני:>
אני כן ברשותך אוסיף רגע עוד שני דברים.

<היו"ר יעקב מרגי:>
אני רוצה לשמוע את הבעיות.

<אתי אלוני:>
אוקי.

<מסעוד גנאים (הרשימה המשותפת):>
לא, אבל להתייחס למה שכתוב בדו"ח, שכ- 350 מהמורים הקבועים גם אלה, שלא מתחילים בחודש הראשון או השני.

<אתי אלוני:>
הנתון הוא יותר מלא נכון, אני לא רוצה להתבטא, הוא לא מדויק.

<היו"ר יעקב מרגי:>
אז מה המדויק?

<מסעוד גנאים (הרשימה המשותפת):>
היושב ראש של המורים פה?

<היו"ר יעקב מרגי:>
רגע, רגע.

<אתי אלוני:>
הנתון המדויק בא ואומר, שבהתאם ליחסיות ובהתאם לצרכי התכנית וצריך להבין שהתכנית הזו היא תכנית יחודית, היא לא בית ספר, כן? שבית ספר מתחיל ב- 1.9. אנחנו פותחים ב- 1 לספטמבר, וצריך לומר שאנחנו פותחים עם מי שהמשיך משנה שעברה ועוד קולטים - - - 

<היו"ר יעקב מרגי:>
מחכים לקלוט.

<אתי אלוני:>
יפה. ולכן מטבע הדברים משרד החינוך הגדיר את הגמישות הזאת ואנחנו באופן עקרוני, מורה משרתי הוא מורה שפותח את השנה ועם ההתפתחות של השנה אנחנו מחברים לו גם עוד שעות משרתיות אם הן שעתיות ומוסיפים את המורים השעתיים בהתאם להתפתחות ולצרכי התכנית גם ברמה המקומית וגם ברמה המערכתית, כי יש תכניות במהלך השנה שהן העסקות קצובות והן העסקות כאלה ואחרות. אני רוצה לומר שאנחנו - - - 

<היו"ר יעקב מרגי:>
גברתי, אני חוזר לשאלה שלי. אני חייב להיות ממוקד כי אנחנו רוצים לסיים באפקטיביות. אנחנו אוהבים את המילה אפקטיבי. שיהיה דיון אפקטיבי יותר מהצהרתי. אני רוצה לדעת, כמה אמרת מורים בסך הכל יש לכם בתכנית?

<אתי אלוני:>
יש לנו היום סדר גודל של 1,350 מורים.

<היו"ר יעקב מרגי:>
יפה. את יכולה לומר לי בוודאות כמה אחוז ומה שיעור המורים באחוזים שמועסקים בשעתי בלבד? ותשתדלי שאני לא אלך לאיבוד כי הלכתי פעמיים איתך לאיבוד.

<אתי אלוני:>
אני יכולה לומר שזה עומד על סדר גודל של 32%.

<היו"ר יעקב מרגי:>
מה שהיה נתון בעבר של 44% לא מדויק.

<אתי אלוני:>
ממש לא.

<היו"ר יעקב מרגי:>
היום את אומרת לי שלפי המכרז אתם בסביבות ה- 30% שהם רק שעתיים.

<אתי אלוני:>
כן, בהיקף שעתי. תראה, אין לי עוד את נתונים השנה - - - 

<היו"ר יעקב מרגי:>
אני לא אתפוס אותך ב- 3-4%. אני שואל אותך שאלה, אני חוזר על השאלה כדי לראות בוודאות שהבנת אותי ושהבנתי אותך. את רוצה לומר לי בוודאות, בכוונה שאלתי מהסוף, כ- 30% ומשהו מהמורים המועסקים הם במצב שהם רק בשעות אפקטיביות.

<אתי אלוני:>
אמת.

<היו"ר יעקב מרגי:>
אין להם מיקס.

<אתי אלוני:>
נכון. עכשיו אני רוצה לבוא ולהגיד יותר מזה. אני רוצה להגיד מה המדיניות שלנו ומה הראיה. הראיה שלנו היא באופן הצהרתי בולט וגם יחד המשרד, אנחנו מבינים שמורה משרתי הוא מורה פנוי יותר וקשוב יותר לילדים, כי יש לו ביטחון, כי הוא לא צריך לרוץ אחרי שעות. הוא מורה שבדיוק אותו - - - 
<היו"ר יעקב מרגי:>
הוא זמין למערכת.

<אתי אלוני:>
בדיוק, אנחנו צריכים אותו שם. אנחנו צריכים יותר מורים שעוסקים במשרתי, אבל מצד שני אנחנו גם מבינים את אופיה של התכנית ונוכח המציאות הזו אנחנו פחות אוהבים שמורים עוסקים בשברירי משרות, פה שעתיים ופה שלוש שעות. אנחנו יותר מרוצים את זה ואתם יודעים את זה - - - 

<היו"ר יעקב מרגי:>
בתנאי המכרז.

<אתי אלוני:>
נכון.

<היו"ר יעקב מרגי:>
לו יצויר שהמכרז היה מאפשר לכם - - - 

<אתי אלוני:>
תנאי במכרז כרגע הם כאלה ואנחנו מבינים, זה נוכח מציאות מבנה התכנית. אני אגיד שאנחנו נמצאים במשא ומתן להסדר קיבוצי. 
<היו"ר יעקב מרגי:>
תודה גברתי, תודה. חנין, בבקשה.

<חנין זועבי (הרשימה המשותפת):>
אני רוצה להציג את הביקורת של מרכז היל"ה בנצרת, המורים שמלמדים בנצרת אחרי דיונים שהתנהלו שם. כלומר, זה לא הביקורת שלי, זו ביקורת יותר אובייקטיבית מאשר הביקורת שלי. הם אומרים ככה, שיש בעיה שחוזרת על עצמה כמעט מדי שנה, שהמורים לא מתחילים לעבוד בתחילת השנה ויש סחבת בהכנסת מורים למרכזי היל"ה. גם קשה לקלוט מורים מתמחים לפי נושא ולא מעסיקים מורים לפי שעה אפקטיבית ויש גם קושי שהרשות המקומית שהיא אמורה לספק את המבנה, גם כן אין לה יכולת לצייד, אני לא יודעת גם כן מה זה ציוד, אבל אין לה יכולת לצייד את המבנה בציוד המתאים. ויש מחסור ביועצים ופסיכולוגים למרכזי היל"ה.

<היו"ר יעקב מרגי:>
יש כמה שאלות בדברים, אני רוצה שתרשמו ותתייחסו כי אני עכשיו עובר לצד המורים.

<טלילה אילון:>
אני מתנצלת על ההפרעות, אני מצטערת.

<היו"ר יעקב מרגי:>
קיבלתי את ההתנצלות, תציגי את עצמך.

<טלילה אילון:>
שמי טלילה אילון, אני מורה בתכנית היל"ה משנת 2004.

<היו"ר יעקב מרגי:>
איפה?

<טלילה אילון:>
אני מלמדת אנגלית במרכזים ברמת השרון ותל אביב.

<היו"ר יעקב מרגי:>
נו, רמת השרון, מה?

<טלילה אילון:>
אוקי. אני גם, מלבד זה שאני מורה, אני חברה בוועד של ההתארגנות. אני באה לכאן בתור נציגה של כל המורות בתכנית, לא בתור נציגה של דווקא המרכזים ברמת השרון ותל אביב שאולי - - - 

<היו"ר יעקב מרגי:>
גם ברמת השרון יכולה להיות בעיה. 

<טלילה אילון:>
אוקי. והנקודה שאנחנו מבקשים להגיש, זה את העניין של אותם מורים שמועסקים רק בשעות אפקטיביות, שלפי נתונים שיש לנו - - - 

<היו"ר יעקב מרגי:>
רגע, בואי נמקד את זה. אני שמח שהבהרת. בואי נמקד את הדיון עכשיו, כרגע, כי אני מבין ויוצא מתוך נקודת הנחה שעיקר הטענות לאותם מורים השעתיים, הם מועסקים בשעות אפקטיביות. אבל אנחנו לא מדברים על המשרתיים. קדימה.

<טלילה אילון:>
אני מדברת רק על המורים האלה - - - 

<היו"ר יעקב מרגי:>
מה אופי הבעיות?

<טלילה אילון:>
שב- 20.6, כשנגמרת שנת הלימודים בתיכון, המורים האלה נתלים באוויר. 

<היו"ר יעקב מרגי:>
ברור. והנה עכשיו אמרה לך ביושר במילים, אני אתרגם את המילים שלה למילים יותר פשוטות. את צודקת, זה מה יש כי זה אופי הטיפול, זה לא בית ספר רגיל, זה לא מערכת החינוך הרגילה. אני אומר את זה בפחות עטיפות צלופן, אני אומר לך שזה אופי הפרויקט, התכנית, אין מה לעשות. אנחנו לא יודעים ב- 20.6 מי התייצב בבית הספר ומי לא מתייצב בבית הספר ב- 1.9, לוקח תהליך, כולנו מכירים את זה. ממעונות היום אנחנו מכירים את זה, ושם זו פעולה הפוכה, שהמורים לא נרשמים רק אחרי החגים כדי להבטיח, כל אחד השכל והיצירתיות שלו. פה אני אומר לך, זה אופי ההעסקה. כמו הדיון הקודם, אני מנסה להנחות אותך. מה שקשור לאופי התכנית אני בסוף הדיון אפנה את הזרקורים, אני רוצה לדעת באמת. אם אין, בואי נתמקד באופי ההעסקה. אם יש פגיעה בתנאי שכר כמעסיק אם הם פועלים בניגוד לחוקה, בניגוד לתנאי העבודה בישראל, אם בקטעים האלה יש ניצול בתנאי העבודה מבחינה פיזית, תני לי כמייצגת את העובדים, אם יש בעיות כאלה. מה שקשור למכרז ולאופי התכנית, תאמיני לי שבסוף הדיון, יושב פה איש כוח לעובדים, ראה שבסוף הדיון אני יודע למקד את הבעיה. הבנת אותי או שאני אסביר את זה עוד פעם?

<טלילה אילון:>
כן, אני מבינה. אני לא יכולה לציין נקודות שבהן יש עבירה על החוק או משהו כזה, אבל אנחנו עדיין טוענים שסוג כזה של ההעסקה - - - 

<היו"ר יעקב מרגי:>
מסכים איתך - - - 

<טלילה אילון:>
- - הוא פוגעני - - -

<היו"ר יעקב מרגי:>
- - אני רק רוצה לבודד, למקד את הדיון.

<טלילה אילון:>
אוקי, אז יש איזה נקודה שאני מבקשת לחדד. מה שאני הייתי רוצה לבקש מכבודו אם אפשר - - - 

<היו"ר יעקב מרגי:>
בלי כבודו, בית משפט זה כבודו.

<טלילה אילון:>
אז אני לא יודעת איך לפנות אליך - - - 
<היו"ר יעקב מרגי:>
חבר הכנסת, אם את רוצה יושב ראש הוועדה, יעקב אם את רוצה גם.

<טלילה אילון:>
לא, יושב ראש הוועדה, אני אתן לך את הכבוד המגיע לך. אני רוצה לבקש נתונים לגבי כמות הנערים שבתכנית, לפי חודשי השנה. כי אנחנו רואים שיש תנודתיות מסויימת בכמות המורים - - - 

<היו"ר יעקב מרגי:>
היא אמרה את זה אבל, לא במספרים.

<טלילה אילון:>
אז תראה, בסופו של דבר זו עדיין תכנית שפועלת כבר עשרות שנים, אנחנו עדיין בהרבה מקרים קולטים נערים בכיתה י', זאת אומרת שאנחנו יודעים שהם אמורים להיות אצלנו במשך שלוש שנים - - -

<היו"ר יעקב מרגי:>
לא בהכרח.

<טלילה אילון:>
זה לא שכל הנערים מתחילים בתחילת השנה בכיתה יב' ובסוף השנה כולם הולכים.

<היו"ר יעקב מרגי:>
יש תנודתיות.

<טלילה אילון:>
אז אנחנו מבקשים - - - 

<היו"ר יעקב מרגי:>
עם השנים, את אומרת, הם יכלו לדעת כבר את אופי התכנית ואת אופי ההתנהגות.

<טלילה אילון:>
ולראות שיש התאמה. אם תרשה לי, אז אני יכולה לתאר לך מצב, שבתחילת השנה בגלל שלא הוחזרו כל המורים לעבודה, הקבוצות יותר גדולות, שזה בניגוד למדיניות של התכנית, או מצב לדוגמא שמורה נדרשת להכין מערכים לבגרות בפעמיים חצי שעה לשבוע, כי אין שעות.

<היו"ר יעקב מרגי:>
משרד החינוך יודע מהתופעה הזאת? את מכירה את זה? מה לא?

<טלילה אילון:>
חצי שעה היום, חצי שעה ב - - - 

<יפעת קלמרו:>
בוודאי. לענות?

<היו"ר יעקב מרגי:>
כן.

<יפעת קלמרו:>
התנודתיות של התלמידים כמובן נובעת מהקצב של הכניסה והיציאה מבתי ספר והנשירה ואנחנו רוצים שכולם ישארו בבית הספר. אנחנו פותחים שנה עם בסביבות 40% פחות מאשר בשיא השנה, פותחים שנה עם בין 4,000-5,000 ילדים, שנה מאוד חזקה כמו השנה פותחים עם קצת יותר מ- 5,000 ולכן אנחנו מלכתחילה בנינו את מבנה סל השעות עם השעות האפקטיביות.

<היו"ר יעקב מרגי:>
תזכירי לי את השם?

<טלילה אילון:>
טלילה שמי.

<היו"ר יעקב מרגי:>
טלילה באה ואומרת תקשיבו. תכנית היל"ה קיימת כבר 20 ומשהו שנים. בכל מסגרת, אחרי כמה שנים אנחנו יודעים לסמן לנו את אופי ההתנהגות. למה שאנחנו לא נעשה אחורה כמה שנים ונראה ב- 1.9 כמה, פחות או יותר, אי אפשר לקלוע אף פעם, תמיד יש סטיות. הסטטיסטיקן הכי גדול לוקח לו מרווח תמרון, ולא נהיה במצב קיצון, שב- 1.9 יש לי את השגריר היחיד שמגיע, מתחיל באי וודאות של חודש- חודש וחצי ולאחר מכן אנחנו מתמודדים כל הזמן עם תנודתיות ואי וודאות וצוות לא יציב. השאלה - - - 

<יפעת קלמרו:>
אבל זה בדיוק מה שאנחנו עושים. אנחנו יודעים בדיוק, בסטיות כאלה ואחרות, את מספר הילדים שעתידים לפתוח את השנה כי אנחנו משווים את זה לשנים קודמות ולכן אנחנו פותחים שנה עם 70% מהשעות המשרתיות וככל שמתווספים תלמידים ומתווספים מקצועות לימוד ומתווספים - - - 
<היו"ר יעקב מרגי:>
את מכירה את ההכנה לבגרות, חצי שעה שבועית?

<יפעת קלמרו:>
לא. זה איזשהי ואריציה מקומית שלא אמורה להיות, והיא בטח נובעת מאיזשהו צורך מקומי מהיכולת של הילדים לשבת. לפעמים אנחנו מלמדים ילד חצי שעה כי זה מה שהוא כרגע יכול, הוא יצא להתאוורר ויחזור לחצי שעה הבאה.

<טלילה אילון:>
אבל מקציבים לה 4 שעות.

<היו"ר יעקב מרגי:>
תודה, תודה. בבקשה, אדוני.

<מרטין וילר:>
הי, אני מרטין מכוח לעובדים, מרכז את ענף החינוך בכוח לעובדים. אני רוצה לדבר על שני עניינים ולמקד אותם כדי שהדיון גם יהיה קצת יותר אפקטיבי כמו שאמרת - - - 

<היו"ר יעקב מרגי:>
כן. כי אני ב- 10:55 רץ למליאה להציג שאילתה דחופה.

<מרטין וילר:>
בסדר. אז הדבר הראשון הוא, שמן הסתם בעקבות ההסכם הקיבוצי הראשון, תנאי ההעסקה של המורים והמורות השתפרו וזה דבר שאנחנו מברכים עליו ומן הסתם יש גם מעורבות של המדינה בדבר הזה - - - 

<היו"ר יעקב מרגי:>
היה דיון. תפרגן לוועדת החינוך שבתחילת הקדנציה שלה קיימה פה דיון שעל תנאי ההעסקה בהיל"ה - - - 

<מרטין וילר:>
רגע, אני רק אשמח אם אני אוכל לסיים את דבריי. 

<היו"ר יעקב מרגי:>
סליחה, לא מפריעים. אתה יודע מה ההבדל בין כולם אלי? אתה ריבון.

<מרטין וילר:>
זהו. אז שני דברים. אנחנו נמצאים עכשיו בעיצומו של משא ומתן להסכם קיבוצי נוסף, אנחנו מקווים שההסכם הקיבוצי החדש הזה שיחתם בתקווה בקרוב, ייתן מענה לבעיות שחלקן עלו כאן מכל מיני כיוונים שונים. אחת הבעיות העיקריות זה הסיפור הזה של היקפי משרה שמשתנים בצורה דרסטית לקראת סוף שנה ובתחילת שנה, בדומה לדיון הקודם שקיימנו, גם פה יש מצב של מאות מורים שמחכים שיקראו להם לעבוד - - -

<היו"ר יעקב מרגי:>
אומרת לך גברת קלמרו יפעת, לקחנו זאת בחשבון בתמחור שעת ההוראה לגבי האי וודאות הזאת.

<מרטין וילר:>
לכן אני אומר, ההסכם הקיבוצי החדש, אם אפשר לבקש מהמדינה בקשה כזאת, כיוון שכל המורים הם באמת מורים ומורות משרתיים, אנחנו רוצים שההסכם הקיבוצי החדש והתחלנו לדבר על זה במשא ומתן, הוא יהיה מבוסס על שינוי תפיסה. זאת אומרת, אנחנו עם כל הכבוד לעיקרון של הגמישות ואני יודע שזה עיקרון מקודש כשזה נוגע להפרטה של שירותים חברתיים, אנחנו רוצים להביא למצב שבו המורים האלה לא צריכים להיות חרדים לפרנסה שלהם, וזה הבסיס של הדבר הזה. החרדה הזו לפרנסה גם לא מאפשרת תפקוד מיטבי ופוגעת באיכות השירות, אם זה דבר שאפשר לדבר עליו. אנחנו כן רוצים לבקש מהמדינה שתידרש לנושא הזה במסגרת המשא ומתן. מדינה זה לימינך, ולא חברי הכנסת דווקא. אני לא יודע אם אפשר לבקש שתתערבו, אבל תקחו בחשבון שאנחנו העיקרון המרכזי שלנו במשא ומתן הזה, הוא לצמצם ככל שאפשר את השעות האפקטיביות.

<היו"ר יעקב מרגי:>
תודה. גברתי, בין האחרונות. אנחנו לקראת סיכום.

<מיכל פישר:>
אני לא האחרונה, אני מקווה שתיתן גם לשירה לדבר.

<היו"ר יעקב מרגי:>
רק בגלל התקווה שלך אני לא אאכזב אותך.

<מיכל פישר:>
אז יופי, אני שמחה. שמי מיכל פישר, אני הייתי חברת ועד ועבדתי בהיל"ה 22 שנה.

<היו"ר יעקב מרגי:>
מיום היווסדה.

<מיכל פישר:>
לא נעשה עכשיו חשבון מתמטי - - -

<מסעוד גנאים (הרשימה המשותפת):>
רגע, את עכשיו עובדת?

<מיכל פישר:>
אני חושבת שטעיתי בחשבון כרגע, אני קצת נרגשת. אני רוצה לציין שני דברים. 

<היו"ר יעקב מרגי:>
אני שמח שמורה וותיקה נרגשת מהמעמד הזה, לי זה עושה טוב, כל הכבוד לך.

<מיכל פישר:>
- - יזם את הפגישה הקודמת שהייתה באמת ב- 2012. 

<היו"ר יעקב מרגי:>
נכון. וגם אז הוא יזם את הדיון.

<מיכל פישר:>
כן, נכון.ואני אשמח - - -

<מסעוד גנאים (הרשימה המשותפת):>
אבל זה היה על תנאי ההעסקה של המורים והיה בלאגן עם זה.

<מיכל פישר:>
אני רוצה רק לציין כמה דברים שחשוב שתדעו. אחד הדברים שאני עוקבת אחריו לדוגמא, הוא שבמרכזים שחוברים אליהם, זאת אומרת מרכזים שלכאורה מורים היו משרתיים השנה ושנה שעברה, חברו מורים ב- 8 שעות. אני אתן רק דוגמא אחת. טובא זנגריה, שבה מורים וותיקים עזבו מסיבות - - -, והם נזקקים למורים משרתיים והיו מורים משרתיים. רכזת ההשכלה מקבלת אותם ב- 8 שעות מקסימום וזו רק דוגמא אחת, יש לי עוד כמה דוגמאות כאלה, לא אפרט כרגע, אמרו כאן שיש הרבה מאוד מרכזים וזה קיים בעוד מרכזים.

דבר שני שקשור להפרטה. למה תלמידים לא בדיוק - - - ? כי יש הפרטה, הרשות המקומית אחראית לגייס, הקב"סים העובדים במסגרת הרשות המקומית, הם והמדריכים מגייסים את התלמידים. לאו דווקא בסוף השנה אלא בתחילת השנה, ואז אין בדיוק סינכרוניזציה ותלמידים מתחילים להופיע בתחילת השנה. גם את זה צריך לקחת בחשבון, שלא משרד החינוך אלא הרשות המקומית שכאן ציינו עד כמה לפעמים הם דלים במשאבים.

ודבר אחרון שאני רוצה לציין, זה שיש מורים שלא הוחזרו עד היום. גם היום יש מורים או בתחילת השנה. עכשיו, מורה - - - 
<מסעוד גנאים (הרשימה המשותפת):>
רגע, עד היום?

<מיכל פישר:>
- - שנותנים להם אפשרות, מה שיפעת קלמרו ציינה בצדק, נהפוך הוא, חיים משמעותיים וללמוד ולהמשיך וצריך אימון במערכת ואימון במורים, כאשר מחליפים מורים - - - 

<היו"ר יעקב מרגי:>
תודה. תאפשרי לי למלאות אחר תקוותך.

<מיכל פישר:>
- - כאשר לא מחזירים מורים, המורה לא בטוח, המורה אפילו לא יכול להגיע לכאן כי הוא חייב לעבוד בנתיים באיזה עבודה אחרת וזאת הבעיה - - - 

<היו"ר יעקב מרגי:>
תודה. לכן יש לו נציגות נאמנות כאן.

<מיכל פישר:>
ולכן תלמידים נושרים ולא מגיעים לאותה בגרות ולכן הרבה פעמים יש בעיות.

<היו"ר יעקב מרגי:>
תודה. בבקשה.

<שירה חייט:>
שלום, אני שירה. אני גם כן מורה בתכנית וגם פעילה בוועד.

<היו"ר יעקב מרגי:>
מאיפה בארץ?

<שירה חייט:>
אני פה בירושלים, מרכז העיר. עכשיו, סתם לספר משהו ממש קטן מהרגע להרגע. אתמול פגשתי מורות ממודיעין עלית, כולן שם עם בטן מלאה והתחושה של התסכול שלהן, הן חוזרות מחופשות לידה, היה להן, נגיד, 15 שעות, הן חוזרות מחופשת לידה - - - 

<היו"ר יעקב מרגי:>
מודיעין עלית, זה תסכול על הרשות המקומית שלהן, על צורת ההעסקה שלהן.

<שירה חייט:>
אולי גם, אבל הן מדברות על התחושה שלהן איך משנה לשנה היקף - - - 

<היו"ר יעקב מרגי:>
אני יודע לשים את הביקורת במקום הנכון.

<שירה חייט:>
- - היקף ההעסקה שלהן יורד משנה לשנה, הן אומרות אין לנו - - - 

<היו"ר יעקב מרגי:>
הנה, אני קורא לכן במעמד הזה, לשלוח יחידות פיקוח ובקרה על מימוש ויישום התכנית במודיעין עלית. אני מבקש לדווח לוועדה על ההמצאים של הביקורת. בבקשה.

<שירה חייט:>
לא, אז אני אומרת, אני פוגשת הרבה מורות בשטח, ההרגשה של המורים באופן כללי היא חוסר ביטחון מוחלט בתכנית, התלמידים חשובים לכולם אבל המורים לא רוצים להמשיך להישאר במערכת הזאת מהתיסכול הזה של החוסר יציבות, זה דבר בסיסי. אף אחד לא רוצה להרגיש כאילו המשכורת שלו זה דבר שנתון לחסדי - - - 

<היו"ר יעקב מרגי:>
ברור. מסעוד, רצית להוסיף? כי אני מסכם.

<מסעוד גנאים (הרשימה המשותפת):>
כן, אני רוצה להודות לכולם. למורים, לרשת עתיד, למשרד החינוך. היה חסר השלטון המקומי, לפי דעתי, אדוני היושב ראש. משום שהרשות היא בסוף - - - 

<היו"ר יעקב מרגי:>
ברוך ה' יש לנו מספיק בעיות שמתרכזות אליהם.

<מסעוד גנאים (הרשימה המשותפת):>
אני יודע. התכנית היא חשובה מאוד, אני יודע שהרבה רשויות ערביות הן בתכנית הזו, לא יודע מה ההיקף ומה המספר - - - 

<קריאה:>
אז אולי, כבוד היושב ראש, אולי נבקש - - -

<מסעוד גנאים (הרשימה המשותפת):>
40%?

<יפעת קלמרו:>
40% מהילדים בתכנית הם דוברי ערבית.

<מסעוד גנאים (הרשימה המשותפת):>
יש מסמך שכולל חלוקה מגזרית? 

<קריאה:>
גם השנה נפתחו עוד יחידות ערביות, אבו גוש וכן הלאה. ערביות וחרדיות.

<היו"ר יעקב מרגי:>
נגעת בנקודה.

<מסעוד גנאים (הרשימה המשותפת):>
שמה הצורך. אני מייחס חשיבות רבה מאוד מאוד, אם זה לתכנית היל"ה ולשאר התכניות. נכון, אני דיברתי על מסגרת בהתחלה, אבל אני רוצה שבסוף הנער הזה, אם הוא משוטט ברחוב, זו פצצה מתקתקת. לפני שנתיים או שלוש או ארבע שנים, היה דו"ח שאמר, 40% מבני הנוער הערבים לא לומדים ולא עובדים. זאת בעיה. אם אנחנו רוצים לנתח - - - 

<קריאה:>
45% מכלל הנוער בישראל שהוא אינו לומד ואינו עובד זה נוער ערבי.

<מסעוד גנאים (הרשימה המשותפת):>
כן. אז מאיפה בא הפשע? מאיפה באה האלימות? אם יש מסגרת כזו ומסגרת היא לא רק כמסגרת שיהיו בה, אלא נותנת להם את המענה החינוכי והלימודי והערכים וכל הדברים האלה, זה טוב. אני יודע גם שהיא נותנת מקומות עבודה למאות מורים ומורות ערבים שלא מוצאים את העבודה במשרד החינוך, אבל באותה העת, אם התכנית חשובה, נותנת שירות חשוב מאוד, גם את המורים שצריך לתקן ולשפר את המעמד שלהם באופן מתמיד.

<היו"ר יעקב מרגי:>
תודה. כפי שאתם רואים, הועדה מצויה ומזומנה, מה שנקרא, לדון בסוגיות האלה. זו ישיבת, אפשר לקרוא לה אפילו, ישיבת מעקב לדיונים הקודמים שהיו. אנחנו נמשיך לעקוב אחרי זה. 
הוועדה מודה לחברי הכנסת המציעים, הוועדה מודה לאורחים החשובים שהגיעו, הוועדה מודה למשרד החינוך על הסקירה המקיפה על תכנית היל"ה.

 תכנית היל"ה היא תכנית חשובה שיש לעשות הכל כדי לחזק אותה ולעבות את הצוות החינוכי והצוות הפסיכולוגי המלווה. הוועדה עמדה מקרוב על מצוקתם של כ- 30% מהמורים המועסקים בתכנית היל"ה כמורים שעתיים ועל חוסר הביטחון התעסוקתי שלהם. 

הוועדה קוראת למשרד החינוך ולרשת עתיד למצוא את הדרך שבה אפשר להשיג את מקסימום המורים במסגרת משרתית ולא שעתית ולעשות הכל כדי שבהסכם הקיבוצי הבא יבוא שיפור שיעניק מוטיבציה רבה לצוות ההוראה ולצוות החינוכי. תודה רבה, הישיבה נעולה. תם ולא נשלם. 
<הישיבה ננעלה בשעה 10:55.>

